Diari Oficial de la Generalitat Valenciana


Sumari del DOGV 5941, del 27-01-2009 (2009/581)

RESOLUCIÓ de 7 d'octubre de 2008, de la Direcció General per al Canvi Climàtic, per la qual s'atorga a l'empresa Maicerías Españolas, SA l'autorització ambiental integrada per a una indústria de fabricació de productes de molineria al terme municipal d'Almàssera.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5941

Data del DOGV
:   27-01-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/581


Data del document
:   07-10-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Almàssera
    * empresa privada
    * indústria molinera

RESOLUCIÓ de 7 d'octubre de 2008, de la Direcció General per al Canvi Climàtic, per la qual s'atorga a l'empresa Maicerías Españolas, SA l'autorització ambiental integrada per a una indústria de fabricació de productes de molineria al terme municipal d'Almàssera. [2009/581]  
Vistos els documents que es troben en l'expedient 236/06 IPPC, instruït a instàncies de l'empresa Maicerías Españolas, SA, a fi d'obtindre l'autorització ambiental integrada per a una indústria de fabricació de productes de molineria, s'emet aquesta resolució de conformitat amb els següents  
Antecedents de fet  
Primer. Amb data 29 de desembre de 2006, Ricardo Ciscar Martínez, en nom de la mercantil Maicerías Españolas, SA, amb CIF A-46048815 i domicili social a la carretera de Barcelona, quilòmetre 5 d'Almàssera, presenta en el Registre General de la Conselleria de Territori i Habitatge una sol·licitud d'autorització ambiental integrada per a una indústria de fabricació de productes de molineria, que es detalla en l'annex I.  
A la sol·licitud s'adjunta una còpia del requeriment de l'Ajuntament d'Almàssera de data 14 de desembre, per a l'emissió de l'informe de compatibilitat urbanística sol·licitat per l'empresa amb data 6 d'octubre de 2006.  
Segon. Una vegada admesa a tràmit la sol·licitud, la Conselleria remet l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la idoneïtat de la documentació que acompanya la sol·licitud.  
Tercer. Amb data 24 de maig de 2007, la Conselleria de Territori i Habitatge requereix a l'empresa la presentació de documentació complementària.  
Quart. Amb data 28 d'agost de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental i se'n publica l'anunci en el Diari Oficial de la Comunitat Valenciana (DOCV núm. 5586).  
Durant aquest període no es presenten al·legacions al projecte ni a aquesta Conselleria ni a l'Ajuntament d'Almàssera. En l'expedient consta el certificat de la informació pública.  
Cinqué. Amb dates 6 de febrer i 7 de març de 2008, la Conselleria de Medi Ambient, Aigua, Urbanisme i Habitatge requereix documentació complementària, la qual es presenta amb dates 22 de febrer i 25 d'abril de 2008, respectivament.  
Sisé. Transcorregut el termini d'informació pública, amb data 14 de març de 2008 se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Seté. Amb data 20 de maig de 2008 s'incorpora a l'expedient l'informe emés per l'Ajuntament d'Almàssera en matèries de la seua competència.  
Vuité. Amb data 27 de maig de 2008, s'incorpora a l'expedient l'informe emés per la Confederació Hidrogràfica del Xúquer, segons el que disposa l'article 19 de la Llei 16/2002, en el qual indica que la instal·lació no requereix l'autorització d'abocament d'aquest organisme per estar connectada a una xarxa de clavegueram.  
Així mateix, s'han incorporat a l'expedient els informes del Servei de Residus Industrials i del Servei de Protecció de l'Ambient Atmosfèric.  
Nové. Amb relació a la compatibilitat urbanística, amb data 17 de setembre de 2008, l'ajuntament d'Almàssera emet un informe que conclou que l'activitat a la qual es destinen les instal·lacions sol·licitades es considera compatible amb les normes urbanístiques del planejament vigent.  
Deu. Amb data 29 de setembre de 2008, l'empresa manifesta la seua conformitat amb la proposta de resolució d'autorització ambiental integrada.  
Onze. Amb data 30 de setembre de 2008, la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 236/06 IPPC de sol·licitud d'autorització ambiental integrada, promoguda per Maicerías Españolas, SA.  
Als anteriors fets s'apliquen els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega a l'àmbit de la Comunitat Valenciana la Llei 16/2002 de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 9.1.b.2 de l'annex I de la Llei 2/2006.   
Segon. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental desplegada pel Decret 127/2006, de 5 de maig, del Consell de la Generalitat Valenciana.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que posseïsc, resolc:  
Primer  
Concedir a Maicerías Españolas, SA l'autorització ambiental integrada per a una indústria de fabricació de productes de molineria ubicada a la carretera de Barcelona, quilòmetre 5, d'Almàssera (València), d'acord amb el Projecte de sol·licitud d'autorització ambiental integrada, de desembre de 2006, subscrit pel S. Vicente Cubells Argudo, la qual queda inscrita en el Registre General d'Instal·lacions IPPC de la Comunitat Valenciana amb el número 331-08/AAI/CV, condicionada al compliment dels requisits següents:  
1. Emissions atmosfèriques  
1.1. Valors límit d'emissió  
S'inclouen en aquesta autorització els següents focus d'emissió:  
  
Els valors límit d'emissió de contaminants en la caldera seran els següents:  
  
Els valors límit d'emissió de contaminants en la resta de focus seran els següents:  
  
1.2. Control de les emissions  
La periodicitat mínima de control de les emissions en els focus canalitzats per una entitat col·laboradora en matèria de qualitat ambiental en cada focus serà la següent, segons el cabal emés:  
  
S'han de complir les següents condicions de presa de mostres i expressió de resultats:  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que, a una distància equivalent a deu vegades l'alçària del punt d'abocament d'un focus, no existisquen altres estructures d'alçària superior a la del mateix focus menys dos metres que produïsquen un apantallament que dificulte la dispersió i es justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200º C.  
c) Les mesures s'han de realitzar en condicions normals d'operació de les instal·lacions, registrant els paràmetres que les determinen i s'han de cobrir totes les diferents tipologies o grups de productes que es fabriquen en cada instal·lació.  
d) Les concentracions mesurades sempre estaran referides a condicions normals de pressió i temperatura (101,3 kPa i 273,16 K), per als gasos de combustió en base seca i un contingut d'oxigen del 15%.  
2. Soroll  
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat Valenciana de protecció contra la contaminació acústica i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, s'hauran de complir els límits de recepció externs següents:  
  
En aquest sentit, s'haurà de realitzar una auditoria acústica per part d'una entitat col·laboradora en matèria de qualitat ambiental per al camp de la contaminació acústica, almenys cada cinc anys, d'acord amb l'article 37 de l'esmentada llei. Aquesta auditoria haurà d'incloure mesures del nivell de soroll transmés per l'activitat, tant en punts del perímetre de la seua parcel·la, com en els punts on se situen els receptors més pròxims (zona residencial).  
Després de l'aplicació de les mesures correctores incloses en la documentació presentada, s'haurà de realitzar una nova auditoria acústica a fi de comprovar-ne l'efectivitat.  
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments  
El titular haurà de mantenir els abocaments de les aigües residuals industrials i domèstiques generats per la seua activitat connectats a la xarxa de clavegueram, sense que existisca cap sistema d'alleugeriment capaç de generar abocament directe o indirecte al domini públic hidràulic.  
S'haurà de presentar en la Direcció General per al Canvi Climàtic un informe emés per l'ens encarregat de la gestió de la depuradora de destinació, en el qual es pronuncie de manera favorable a la connexió de l'abocament de l'esmentada activitat, amb indicació expressa que els esmentats abocaments són compatibles amb el compliment dels valors límit d'emissió fixats en l'autorització d'abocament de la depuradora, tant des del punt de vista del volum com per la qualitat de l'influent.  
Es recorda que, d'acord amb l'article 100 del Text refós de la llei d'aigües (Reial decret legislatiu 1/2001 de 20 de juliol), «queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització prèvia administrativa» i s'incoarà, si s'escau, un expedient sancionador per infracció tipificada en la lletra f) de l'article 116.3 de l'esmentada llei.  
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie de manera que no es puga produir la contaminació de les aigües pluvials, les quals seran recollides i eliminades per sistemes que asseguren la no-alteració de les seues característiques qualitatives i la innocuïtat del seu abocament al domini públic hidràulic, si s'escau.  
D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic ni en particular la potestat sancionadora.  
4. Protecció del sòl i de les aigües subterrànies  
Queda prohibit l'abocament a llits, sòls o subsòls que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
  
\* \* \* \* \* \* \* \* \* \* \* \* \* \* \* \* \* \* \* \* \* \*   
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
5. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza la producció dels residus següents, sempre que la seua capacitat de generació anual siga de l'entorn de la magnitud que a continuació s'indicaa i la quantitat de producte acabat en les instal·lacions del centre productiu detallat en l'annex I siga de l'entorn de 271.660 tones/any.  
  
L'esmentat centre productiu està inscrit en el Registre de Petits Productors de Residus Perillosos de la Comunitat Valenciana.  
5.2. Control de residus  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, poden generar abocaments, s'ha de disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Els requisits establits en la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual es desplega el reglament per al desenvolupament de La Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
6. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, juntament amb les dades d'identificació, hauran de figurar les següents:  
Causes de l'incident.  
Hora en què es va produir i la seua duració.  
Característiques de l'emissió o abocament.  
Mesures correctores adoptades.  
Hora i forma en què es va comunicar el succés.  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14151:1996.  
Així mateix, quan es determine el tancament definitiu s'han de desmantellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
La indústria i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
8. Obligació de subministrament d'informació  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
En el termini de tres mesos el titular de la instal·lació haurà de presentar a la Direcció General per al Canvi Climàtica un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart  
Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué  
L'administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté  
En tot allò no especificat en aquesta resolució caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 7 d'octubre de 2008.- El director general per al Canvi Climàtic: Jorge Lamparero Lázaro.  
ANNEX I  
Descripció del projecte  
Maicerías Españolas, SA, a les seues instal·lacions d'Almàssera, en disposa d'una de fabricació de productes de molineria, amb una capacitat de producció de 489.100 tones/any, amb una producció anual estimada de 271.660 tones/any.  
Les activitats que es duen a terme a la instal·lació són:  
Elaboració i venda de sèmoles i farines de dacsa.  
Elaboració, envasament i venda d'arròs i subproductes.  
Quant a focus d'emissió atmosfèrica, la indústria disposa d'una caldera generadora de vapor quan no està en funcionament el sistema de cogeneració, que empra com a combustible gas natural. Els gasos de combustió s'emeten a l'atmosfera.  
A més, la indústria disposa de 4 focus d'emissió de partícules associats al processament d'arròs i 6 associats al processament de dacsa, que tenen filtres de mànegues per a evitar l'emissió de partícules a l'atmosfera.  
En matèria de contaminació acústica, a fi de reduir els nivells de soroll transmesos per l'activitat, l'empresa presenta les següents mesures correctores que ha d'adoptar:  
Reposició de sostre acústic fonoabsorbent de les instal·lacions situades a la carretera de Barcelona.  
Tractament acústic del molí d'arròs (tancaments acústics fonoabsorbents i encapsulació acústica d'elevadors).  
L'activitat obté aigua a través de la xarxa d'abastiment. Es troba en tràmits d'autorització l'explotació d'un pou amb un volum inferior a 7.000 m³/any.  
No hi ha abocament d'aigües residuals industrials, ja que l'aigua afegida per a humectació és absorbida pels grans de dacsa i d'arròs i no s'hi produeix cap tipus de lixiviat, ja que els volums d'aigua afegits són molt menuts.  
Les aigües residuals sanitàries i pluvials s'aboquen a la xarxa de clavegueram municipal. Maicerías Españolas, SA disposa de permís d'abocaments al clavegueram municipal per part de l'Ajuntament d'Almàssera per a abocar a:  
Connexió amb el punt de clavegueram núm. 317, situtat a la carretera de Barcelona.  
Connexió amb el pou de clavegueram existent al carrer dels Coeters del polígon industrial d'Amàssera.  
En matèria d'abocaments, la titularitat de les instal·lacions destinades a la planta de tractament d'aigües no correspon a Maicerías Españolas, SA, sinó a una unió temporal d'empreses entre Agrovert, SL i l'Institut de Diversificació i Estalvi Energètic i, per ser una empresa diferent a Maicerías Españolas, SA, no s'ha considerat en el projecte bàsic d'autorització ambiental integrada. El punt d'abocament situat al carrer de Mare de Déu del Roser correspon a l'abocament provinent de la planta de tractament d'aigües de la unió temporal d'empreses esmentada i, consegüentment, no ha estat previst en el projecte bàsic.  
Des del punt de vista de la producció de residus, la instal·lació està inscrita com a petit productor de residus perillosos.  
La pellorfa d'arròs es ven a la UTE Agrovert-IDAE i se sotmet a un procés de valorització energètica basat en un sistema de cogeneració per mitjà del qual es realitza la combustió per a l'obtenció de gasos de combustió, que són aprofitats per a la generació de vapor necessari per a la humectació dels grans de cereals, abans de la mòlta o de la generació de calor per a l'assecatge.